Kommentar: Spellemann burde hedret Röyksopp
Lørdag kveld ble Morten Abel tildelt hedersprisen i Spellemann for 2014. Det skrev jeg om i en kommentar titulert «uforståelig hederspris». Enkelte har reagert på den, så da føles det betimelig å navngi noen som både kunne og burde ha fått prisen i stedet. Röyksopp. Å hedre dem nå ville vært et utmerket grep. Fordi: De kan vise til en lang karriere med eventyrlig suksess, som elektronikapionerer både i Norge og internasjonalt. Samtidig har de vært et tydelig tilstedeværende navn i musikkåret helgens Spellemann mente å feire. De ga ut en EP og gjennomførte en storslått internasjonal turné med Robyn. EP'en fikk for øvrig tidenes høyeste norske listeplassering på Billboard 200 (bedre enn a-ha). De ga også ut enda et godt, renskåret Röyksopp-album. I tillegg varslet Röyksopp i 2014 et girskifte ved å erklære albumformatet som over for deres del. De avslutter dermed en epoke, og det er usikkert hva som kommer, og hvordan. Og nå når vi ser en ny generasjon norske elektronikere vokse frem, med Kygo i spissen, er det naturlig å elevere Svein Berge og Torbjørn Brundtland til avdelingen som deler tittel med deres mest underkjente plate: «Senior». Det er ikke det at Morten Abel ikke har en imponerende merittliste som artist. Problemet med prisen han fikk var den underlige timingen. Timing bør være en viktig del av hederspristildelingen. Det bør ikke være slik at man bare trekker frem hvilken som helst gammel hederskar eller -kvinne. Anledningen bør heller ikke være at artisten skal i gang med ny lansering. Spellemannprisen må ha mer verdighet, være mindre «bransjehorete» enn som så. Og det vil ikke bli det samme å hedre Röyksopp etter at de har hatt et friår eller flere. Röyksopp var lørdag nominert både i kategoriene «popgruppe» og «komponister», men vant ingenting. En hederspris til dem hadde likevel ikke sett ut som en trøstepremie; til det er bragdene deres for store, til det ligger det for mye ære i det fine ordet «heder». Spellemannprisen 2014, het lørdagens utdeling. Rekk opp hånden den som ble blåst overende av Morten Abels musikk i fjor. Det blir neppe like mange hender som de som veivet mot Röyksopp da de fylte amfiet på Øyafestivalen sist sommer. THOMAS TALSETH
Skal Spellemannprisens hederspris ha relevans, må den være knyttet til samtiden. knyttet til samtiden.